मथुरा के ही एक और घर की स्मृति है। मामा- घर। मेरे चार मामा हैं। वे 1947 में एबटाबाद से विस्थापित होकर मथुरा आये थे। नाना नानी एबटाबाद में ही दिवंगत हो गये। एबटाबाद बहुत दूर था। एक बार हम वहां गये थे। हम छावनी में रहते थे जहां बड़े बड़े मैदान थे। बैरकनुमा दुकानें थीं। घास का टीला पार करते ही गोरखा रेजिमेण्ट के घर थे। एक बार घर में अचानक मेहमानों के आने पर नानी ने हमें कान्छा लोगों के घर अचार लाने भेज दिया। धनसिंह की बीवी ने हमें नीबू की जगह बोटी का अचार दे दिया। रास्ते भर हम अचार चाटते गये। अचार बड़ा स्वादिष्ट लगा। घर पहुंचने पर हमें बड़ी डांट पड़ी।